﻿ 1 DEDICATIE Cuvintele care formează această carte, sunt dedicate tuturor acelora care, exact ca mine, nu ştiu, au uitat, sau nu mai cred că au aripi mari sub samarul peticit Două, patru, opt sute treizeci şi trei… Să ne uităm cu atenţie la aripi Căci marginea penelor de la aripile oricărei păsări, sunt alcătuite întocmai ca lamele tăioase ale unui cuţit Chiar la aripi cărora le-a fost tăiată marginea exterioară ca să nu mai zboare pasărea din ogradă… Penele aflate la marginea oricărei aripi întinse, stau aliniate, ca un set de cuţite de calitate Alături, umăr la umăr Ca un escadron de sodaţi marini în misiune Gata de luptă, aşteptînd porunca “ Spre victorie !” Aceste neştiute aripi spirituale cresc din nou dacă au fost tăiate, se pot reface dacă sunt încurajate, se pot întinde în funcţie de vrere şi străbat prin tăiere cocoaşa frustrării, paltonul jigărit al inhibiţiei amare din suflet, găurile negre din cosmosul necazurilor… Pot ajunge pînă la Soare iar de acolo, pot zbura tot mai departe… Oare de asta Îngerii sunt reprezentaţi întotdeauna cu aripi ?Pentru ca să ne amintim că putem zbura mai ales cu gîndul cel bun ? Aruncate cu adevărată dorinţă de izbîndă în adversitate, cuţitele exterioare ale marginilor de aripi, pot tăia însăşi mlaştina verticală a deznădejdii Aceste cuvinte, ne sunt dedicate tuturor acelora care avem nevoie să credem că lama cea mai victorioasă de cuţit, este forţa pozitivă a inimii luptătoare din noi, altoită la adevărul posibilităţilor înconjurătoare Acea forţă încăpăţînată, aparent pînă la absurd, în a insista să –şi argumenteze dreptul la reuşită La demnitate La convingeri La pacea interioară La fericire În ciuda oricărei adversităţi Cu preţul oricărui efort Chiar cu preţul unei mici răzvrătiri Forţa, tăria, încrederea că vom învinge, e în aripile din noi pe care, dacă e nevoie, trebuie să le obligăm să se dezmorţească şi să exerseze la orice vîrstă , să-şi ia poziţia corectă de zbor … Dacă am mai zburat, ne vom aminti Dacă nu, vom învăţa Iar dacă nu le putem convinge altfel, le vorbim 2 Stăm de vorbă cu fiecare pană, cu fiecare aripă în parte Le povestim cum au făcut alţii de-au zburat iar cuvintele noastre prietenoase, aliniate şi sigure le vor da, poate, idei , impermeabilitate şi curaj Cu lecţiile bine făcute , sensibilitatea sub greutatea căreia ne putem prăbuşi tocmai cînd ne e lumea mai dragă, îşi poate întinde larg aripile şi zburînd, se poate transforma în forţa cu care vom ajunge sus la uşa tăriei Cerului : bateţi cuviincios şi zîmbiţi vă rog: Cineva ne va deschide ! Paginile viitoare sunt de asemeni dedicate unor mari personalităţi umane, a căror existenţă mi-a influenţat pozitiv Sensibilitatea, Creativitatea, poate însăşi modelarea Sentimentului din sufletul meu Desigur, le sunt dedicate părinţilor şi prietenilor mei care desfăcînd larg aripile eternităţii, au zburat deja către o Veşnicie activă : cu dragoste statornică, mă vor inspira din preaplinul talentului cu care ne-au încîntat şi atunci cînd erau personal, alături de noi Dumnezeu să ne lumineze pe toţi, indiferent de care parte a Cortinei celei Mari ne aflăm Atunci, vom fi ajutaţi Amin 